電視節目

電視節目係喺電視台播出嘅節目，可以係電視台自己製作、製作公司製作或者買外地電視台節目嘅版權返嚟播。節目類型包括：新聞、劇集、娛樂、體育、教育等。一般嚟講，電視節目製作流程可以分為三個階段：前期製作、拍攝，以及後期製作。

製作團隊
製作人
編劇
導演
美術設計
燈光師
演員
攝影師
收音師
剪接師

前期製作
前期製作階段嘅主要工作係節目內容嘅構思、製作流程嘅規劃，以及拍攝所需要各項要件嘅準備，以確保構思能夠真正轉換成為真實嘅聲音同影像。

1. 節目內容構思
前期製作階段最初嘅任務就係節目內容嘅構思，小組每個成員諗出最想藉住由節目傳達出點樣嘅訊息，初步嘅構思需要係啲乜。

2. 企劃書撰寫
節目內容有咗初步構思之後，跟住每個小組就要召開企劃會議，撰寫出節目嘅企劃書，將節目嘅構思具體化。定出節目名、節目嘅對象、節目嘅長度、節目嘅宗旨或目標、節目嘅內容大綱、影視節目嘅類型、節目嘅製作方式、預計製作進度、節目嘅參與人員，以及製作嘅預算等。

3. 文字劇本同分鏡劇本嘅編寫
確認咗影視節目企劃書之後，就可將節目嘅內容大綱依照節目嘅類型態發展成詳細嘅文字劇本，撰寫出希望觀眾可以聽到同睇到嘅內容。喺文字劇本完成之後，可以進一步將劇本再轉化成分鏡劇本，安排節目嘅各樣畫面同聲音，並依照場地同鏡頭嘅唔同將內容加以分類。分鏡劇本應該盡量精確詳細，以便令到每個參與人員能夠順利完成事前嘅準備同拍攝工作。

4. 各項拍攝工作嘅準備
喺完成劇本之後，另一項重要嘅工作係根據劇本內容，決定合適嘅演員，並依照劇情需要，去搵或佈置需要嘅場景，準備並設計需要嘅道具同服裝。

拍攝
拍攝階段係節目真正進行拍攝、錄製嘅過程。呢個階段嘅工作包括實際進入拍攝現場，進行各種型態嘅演出同拍攝，並錄製節目需要嘅所有畫面同聲音。喺製作節目嘅時候主要係由導演指揮現場，每項技術人員合作發揮佢哋嘅專業質素，例如美術設計協助佈景同道具嘅設置同調整，燈光師配合劇情架設合適嘅燈光效果，攝影師接按照導演嘅指示盡力捕捉最適當嘅畫面，收音師需要隨時留意每位演員嘅音量以錄製完美嘅現場聲音等等。

後期製作
1. 剪接
拍攝完成之後，已經錄製好所有需要嘅畫面同聲音，但喺呢啲錄製好嘅母帶裏面，除咗所需要嘅片段之外，亦有好多NG嘅畫面同聲音，導演亦可能要求演員喺同一個場景拍攝幾個唔同位置嘅鏡頭，而且錄製片段嘅次序未必同原本規劃嘅順序一樣。因此，呢個階段嘅重要任務就係要剪輯出真正需要嘅畫面同聲音，並將佢哋按照劇本加以排序。

2. 效果
節目嘅內容唔係全部都能夠喺現場拍攝完成，部分節目可能會加入一啲效果嚟強調劇情，例如用慢動作。有時需要加入特效嚟協助劇情嘅表達。另外，剪接之中一段段排序好嘅影片，亦必須喺呢個階段加以銜接。銜接嘅時候除咗單純嘅將片段嘅頭尾相接之外，亦需要依據節目嘅需求加入轉場效果。喺影片剪輯完成之後，最後要為節目加入片頭、片尾同字幕。

3. 聲音編輯
影片嘅內容除咗現場收音之外，若果需要有旁白，或者現場收音效果唔係幾好，亦可以喺呢個階段重新配音嚟彌補呢個缺陷。除此之外，影片亦經常會加入背景音樂或音效嚟輔助劇情氣氛嘅傳達。

電台節目

影視節目製作流程與分工